**ΟΔΗΓΟΣ ΔΙΑΔΙΚΑΣΙΑΣ**

ΣΥΓΚΡΟΤΗΣΗΣ ΚΑΤΑΛΟΓΟΥ ΜΕΛΩΝ ΤΕΕ

για την έκδοση βεβαιώσεων ολοκλήρωσης εργασιών και τη διενέργεια αυτοψιών

σε σταθμούς παραγωγής ΑΠΕ και ΣΗΘΥΑ

της παρ.6 του άρθρου 20 του Ν. 4736/2020 (ΦΕΚ Α’ 200 / 20.10.2020)

**Εισαγωγή**

Το ΤΕΕ σε εφαρμογή των διατάξεων του άρθρου 20 του Ν. 4736/2020 (ΦΕΚ Α’ 200 / 20.10.2020) συγκροτεί Κατάλογο, Διπλωματούχων Μηχανικών Μελών του, υποψηφίων για την έκδοση βεβαιώσεων ολοκλήρωσης εργασιών και τη διενέργεια αυτοψιών σε σταθμούς παραγωγής ΑΠΕ και ΣΗΘΥΑ.

Τα μέλη του ΤΕΕ που εντάσσονται στον Κατάλογο και τους ανατίθεται έργο σύμφωνα με τις διατάξεις του νόμου, από ενδιαφερόμενους κατόχους σταθμούς παραγωγής ΑΠΕ και ΣΗΘΥΑ, θα συντάσσουν έκθεση αυτοψίας σχετικά με την ολοκλήρωση ή μη της εγκατάστασης του σταθμού, που θα συνοδεύει δήλωση με την οποία θα πρέπει να βεβαιώνεται ότι έχουν ολοκληρωθεί οι εργασίες εγκατάστασης του έργου.

Η δήλωση, συνοδευόμενη από την έκθεση αυτοψίας, σύμφωνα με τις διατάξεις του νόμου, θα κατατίθεται από τους ενδιαφερόμενους κατόχους σταθμών ΑΠΕ και ΣΗΘΥΑ στον αρμόδιο Διαχειριστή μαζί με τη Δήλωση Ετοιμότητας για τη σύνδεση του σταθμού με το Δίκτυο ή το Σύστημα.

Ο παρόντας Οδηγός αφορά στη διαδικασία που ακολουθεί το ΤΕΕ αναφορικά με τη συγκρότηση Καταλόγου Μελών ΤΕΕ σε εφαρμογή της παρ.6 του άρθρου 20 του Ν. 4736/20.10.2020 (ΦΕΚ Α’ 200) και σύμφωνα με τα οριζόμενα σε σχετική Απόφαση της Διοικούσας Επιτροπής του ΤΕΕ.

**Κατάλογος Διενέργειας Αυτοψίας σταθμών Α.Π.Ε. ή ΣΗΘΥΑ**

Το ΤΕΕ καλείται, κατόπιν σχετικής ανοικτής πρόσκλησης προς τα Μέλη του με συναφή με το αντικείμενο ειδικότητα, σύμφωνα με τα κριτήρια που καθορίστηκαν με Απόφαση της Διοικούσας Επιτροπής του ΤΕΕ, να συγκροτήσει τον ως άνω κατάλογο υποψηφίων για τη διενέργεια αυτοψιών που θα καλύπτει όλη την Ελληνική Επικράτεια, εντός ενός (1) μηνός από την έναρξη ισχύος του ως άνω νόμου. Επομένως, **έως 20/11/2020** θα συγκροτηθεί η **1η Έκδοση του Καταλόγου Μηχανικών** από όσους εκδηλώσουν ενδιαφέρον να αναλαμβάνουν την έκδοση βεβαιώσεων ολοκλήρωσης εργασιών και τη διενέργεια αυτοψιών σε σταθμούς παραγωγής ΑΠΕ και ΣΗΘΥΑ.

Ο Κατάλογος θα περιλαμβάνει τους υποψήφιους Μηχανικούς που πληρούν τα κριτήρια **κατά αλφαβητική σειρά** ανά **Περιφερειακή Ενότητα σε όλη την Επικράτεια**.

Ο Κατάλογος θα επικαιροποιείται κάθε τρείς (3) μήνες, σύμφωνα με τις διατάξεις του νόμου, με ενσωμάτωση νέων υποψηφίων για τη διενέργεια αυτοψιών ή διαγραφή υφιστάμενων.

**Κριτήρια για ένταξη Μηχανικών στον Κατάλογο**

Κάθε υποψήφιος για ένταξη στο κατάλογο θα πρέπει να πληροί τα ακόλουθα κριτήρια:

**Κριτήριο 1**

α) Να διαθέτει ειδικότητα Μηχανολόγου Μηχανικού ή Ηλεκτρολόγου Μηχανικού ή Μηχανολόγου-Ηλεκτρολόγου Μηχανικού ή Ναυπηγού Μηχανικού ή Ναυπηγού-Μηχανολόγου Μηχανικού ή Μηχανικού Περιβάλλοντος ή Μηχανικού Παραγωγής & Διοίκησης

ή

β) Να διαθέτει ειδικότητα άλλη από αυτή που αναφέρεται στο ανωτέρω σημείο α’ (ήτοι Πολιτικού Μηχανικού ή Αρχιτέκτονα Μηχανικού ή Αγρονόμου Τοπογράφου Μηχανικού ή Χημικού Μηχανικού ή Μεταλλειολόγου-Μεταλλουργού Μηχανικού ή Μηχανικού Η/Υ ή Μηχανικού Χωροταξίας & Πολεοδομίας ή Μηχανικού Ορυκτών Πόρων) και να διαθέτει εμπειρία σε ένα (1) έργο τουλάχιστον 200 KW ή σε δύο (2) τουλάχιστον έργα επίβλεψης κατασκευής ή και λειτουργίας σταθμού ΑΠΕ ή ΣΗΘΥΑ ή παραλαβής σταθμού ΑΠΕ ή ΣΗΘΥΑ ίδιας τεχνολογίας με αυτό στο οποίο θα διενεργηθεί η αυτοψία.

Για την τεκμηρίωση της εμπειρίας προσκομίζεται βεβαίωση εργοδότη στην οποία αναγράφεται το έργο ΑΠΕ και η περίοδος απασχόλησης του μηχανικού στην επίβλεψη κατασκευής ή λειτουργίας ή την παραλαβή του σταθμού.

Ως βεβαίωση εργοδότη για την εφαρμογή του παρόντος νοείται βεβαίωση του κυρίου του σταθμού ΑΠΕ ή ΣΗΘΥΑ, του κατασκευαστή του, του φορέα λειτουργίας του ή αντίστοιχου φορέα, ανεξαρτήτως μορφής της μεταξύ τους σχέσης.

**Κριτήριο 2**

Να έχει συμπληρώσει 3 έτη από την εγγραφή του στο ΤΕΕ.

**Γεωγραφική Κατανομή των υποψηφίων**

Οι υποψήφιοι θα κατανέμονται ανά Περιφερειακή Ενότητα προκειμένου κατά τη διαδικασία ορισμού να εφαρμοστεί το κριτήριο της γειτνίασης της έδρας του μηχανικού στη γεωγραφική περιοχή αρμοδιότητας του οποίου είναι εγκατεστημένος ο σταθμός, σύμφωνα με την παρ.7 του άρθρου 20 του Ν. 4736/2020 (ΦΕΚ Α’ 200 / 20.10.2020), όπως θα προκύπτει από το αίτημα του ενδιαφερόμενου για διενέργεια αυτοψίας.

Σε Περιφερειακή Ενότητα όπου δεν θα υπάρχει εκδήλωση ενδιαφέροντος θα επιλέγεται υποψήφιος κατά σειρά γειτνίασης από άλλη Περιφερειακή Ενότητα.

**Υποβολή Αίτησης – Δικαιολογητικά**

Κάθε ενδιαφερόμενος που πληροί τα κριτήρια για να εγγραφεί στον κατάλογο πρέπει :

1. Να κατεβάσει το Έντυπο **ΑΙΤΗΣΗΣ** που βρίσκεται δημοσιευμένο στο [[link]](https://web.tee.gr/eidisis/prosklisi-syntaxi-katalogoy-michanikon-gia-tin-ekdosi-vevaioseon-oloklirosis-ergasion-kai-ti-dienergeia-aytopsion-se-stathmoys-paragogis-ape-kai-sithya/) και περιλαμβάνεται στο Παράρτημα του παρόντος οδηγού.
2. Να συμπληρώσει τα στοιχεία που ζητούνται. Η συμπλήρωση όλων των πεδίων είναι υποχρεωτική και η υπογραφή της αίτησης είναι απαραίτητη.
3. Να αποθηκεύσει την Αίτησή του σε pdf format με το ακρωνύμιο ΑΠΕ και το επώνυμό του με λατινικούς χαρακτήρες [*παράδειγμα : APE-eponymo (λατινικούς χαρακτήρες)*]
4. Ενδιαφερόμενος με ειδικότητα σύμφωνα με το κριτήριο 1β θα πρέπει να συνυποβάλλει υποχρεωτικά μαζί με την αίτησή του απλό σκαναρισμένο αντίγραφο της σχετικής βεβαίωσης εργοδότη (μίας ή δύο, κατά περίπτωση), προκειμένου να τεκμηριώσει την απαιτούμενη εμπειρία.
5. Η Αίτηση μαζί με τα απαιτούμενα δικαιολογητικά, όπου χρειάζεται, θα υποβάλλεται στο TEE για το Γραφείο Εκπροσωπήσεων ως συνημμένο/συνημμένα σε ηλεκτρονική μορφή (αρχείο/αρχεία pdf), στο Email: ekprosopisis@central.tee.gr

Κάθε Διπλωματούχος Μηχανικός έχει δικαίωμα να υποβάλλει αίτηση ΜΟΝΟ για μια Περιφερειακή Ενότητα λαμβάνοντας υπόψη είτε τη δ/νση μόνιμης κατοικίας του είτε τη δ/νση επαγγελματικής του έδρας.

Όσοι υποβάλλουν αίτηση συμμετοχής και δεν πληρούν τα κριτήρια δεν θα συμπεριλαμβάνονται στον Κατάλογο.

Οι ενδιαφερόμενοι μπορούν να υποβάλλουν εκ νέου αίτηση σε επόμενη περίοδο εκδήλωσης ενδιαφέροντος, όταν πληρούν τα κριτήρια, ακόμα κι αν σε προγενέστερο στάδιο δεν κατέστη δυνατό να συμπεριληφθούν στον Κατάλογο επειδή δεν πληρούσαν τα κριτήρια.

**Διαδικασία Συγκρότησης Καταλόγου Διενέργειας Αυτοψίας σταθμών Α.Π.Ε. ή ΣΗΘΥΑ**

Με τη λήξη της εκάστοτε περιόδου υποβολής αιτήσεων εκδήλωσης ενδιαφέροντος, το ΤΕΕ θα προβαίνει στη διαδικασία επιλογής των υποψηφίων του Καταλόγου ως εξής :

**α)** Έλεγχος των στοιχείων της Αίτησης και των δικαιολογητικών, όπου απαιτείται.

α.1 Στις περιπτώσεις που διαπιστώνονται ανακολουθίες ή ανακρίβειες στα στοιχεία που υποβάλλονται (τα στοιχεία των ενδιαφερόμενων μηχανικών θα ελέγχονται με βάση τα καταχωρημένα στοιχεία στο Μητρώο Μελών ΤΕΕ), ο υποψήφιος δεν θα συμπεριλαμβάνεται στον Κατάλογο που θα συγκροτείται για την εκάστοτε χρονική περίοδο. Κάθε ενδιαφερόμενος έχει το δικαίωμα να υποβάλλει εκ νέου αίτηση σε επόμενη περίοδο εκδήλωσης ενδιαφέροντος.

**β)** Κατανομή των αιτήσεων ανά Περιφερειακή Ενότητα.

**γ)** Συγκρότηση του Καταλόγου που θα περιλαμβάνει τους υποψήφιους Μηχανικούς κατά αλφαβητική σειρά ανά Περιφερειακή Ενότητα σε όλη την Επικράτεια.

**δ)** Έκδοση Απόφασης του ΤΕΕ περί συγκρότησης του Καταλόγου

Ο Κατάλογος θα επικαιροποιείται, σύμφωνα με τις διατάξεις του νόμου, κάθε τρείς (3) μήνες, με ενσωμάτωση νέων υποψηφίων για τη διενέργεια αυτοψιών ή διαγραφή υφιστάμενων, σύμφωνα με τη διαδικασία που περιγράφεται στον παρόντα Οδηγό.

**Διαγραφή από τον Κατάλογο - Επικαιροποίηση του Καταλόγου**

Η Επικαιροποίηση του Καταλόγου θα γίνεται με ευθύνη του ΤΕΕ κάθε 3μηνο.

Οι υποψήφιοι που έχουν ήδη ενταχθεί στον Κατάλογο δε χρειάζεται να υποβάλουν ξανά αίτηση.

Οι υποψήφιοι που έχουν ενταχθεί στον Κατάλογο οφείλουν να ενημερώνουν εγγράφως το ΤΕΕ σε όλες τις περιπτώσεις τροποποίησης στοιχείων που έχουν υποβληθεί με την αρχική τους Αίτηση.

Κάθε Μέλος του ΤΕΕ που περιλαμβάνεται στον Κατάλογο έχει δικαίωμα να ανακαλέσει το ενδιαφέρον του και να ζητήσει εγγράφως τη διαγραφή του (ηλεκτρονικό έγγραφο προς το ΤΕΕ). Η διαδικασία διαγραφής του από τον Κατάλογο θα ολοκληρωθεί εντός 3μήνου, δηλαδή με τη συγκρότηση του νέου Επικαιροποιημένου Καταλόγου.

**Ορισμός υποψηφίου από τον Κατάλογο**

Σύμφωνα με τα οριζόμενα στην παρ. 7 του άρθρου 20 του Ν. 4736/2020 (ΦΕΚ Α’ 200 / 20.10.2020), το ΤΕΕ θα ορίζει το μηχανικό συναφούς με το αντικείμενο ειδικότητας, ο οποίος περιλαμβάνεται στον ισχύοντα Κατάλογο, εντός δύο (2) ημερών από την αποστολή του αιτήματος του ενδιαφερομένου για έκδοση βεβαίωσης και διενέργεια αυτοψίας.

Ο υποψήφιος μηχανικός, ενημερώνεται ηλεκτρονικά με έγγραφο από την αρμόδια Υπηρεσία του ΤΕΕ, στο οποίο επισυνάπτεται το αίτημα του ενδιαφερομένου με όλες τις απαραίτητες πληροφορίες.

Ο μηχανικός που ορίζεται κατά τα ανωτέρω, οφείλει εντός δύο (2) ημερών να δηλώσει στο ΤΕΕ τη διαθεσιμότητά του και να υποβάλει Υπεύθυνη Δήλωση περί μη σύγκρουσης συμφερόντων με τον κάτοχο του σταθμού, σύμφωνα με τις διατάξεις του νόμου και το προτυπωμένο Έντυπο που βρίσκεται δημοσιευμένο στο [[link]](https://web.tee.gr/eidisis/prosklisi-syntaxi-katalogoy-michanikon-gia-tin-ekdosi-vevaioseon-oloklirosis-ergasion-kai-ti-dienergeia-aytopsion-se-stathmoys-paragogis-ape-kai-sithya/) και περιλαμβάνεται στο Παράρτημα του παρόντος οδηγού.

Με την ίδια δήλωση ο μηχανικός βεβαιώνει επιπλέον ότι δεν έχει εργαστεί και ότι δεν έχει λάβει οποιαδήποτε αμοιβή για οποιονδήποτε λόγο από τον κάτοχο του σταθμού ή συνδεδεμένο με αυτό νομικό πρόσωπο κατά τα τελευταία τρία (3) έτη.

Σε περίπτωση αρνητικής απάντησης ή παρέλευσης άπρακτης της προθεσμίας των δύο (2) ημερών επιλέγεται εκ του καταλόγου άλλος μηχανικός ακολουθώντας την ίδια διαδικασία.

Με την ολοκλήρωση της διαδικασίας, το ΤΕΕ απαντά ηλεκτρονικά με έγγραφο στο αίτημα του ενδιαφερόμενου για διενέργεια αυτοψίας, παρέχοντας τα απαραίτητα στοιχεία του Μηχανικού που ορίζεται.

**ΓΕΝΙΚΑ ΣΤΟΙΧΕΙΑ**

Η συμμετοχή στον παρόντα Κατάλογο που συγκροτεί το ΤΕΕ συνεπάγεται την πλήρη και ανεπιφύλακτη αποδοχή των κριτηρίων και της διαδικασίας που ορίζεται στον παρόντα οδηγό.

Η υποβολή αίτησης συμμετοχής συνοδευόμενη από τα απαραίτητα δικαιολογητικά συνιστά εξουσιοδότηση προς το ΤΕΕ για τη χρήση και την επεξεργασία των προσωπικών δεδομένων του αιτούντα αποκλειστικά και μόνο για τους σκοπούς της συγκρότησης του ως άνω Καταλόγου και σε κάθε περίπτωση σύμφωνα με τους όρους του ΕΝΗΜΕΡΩΤΙΚΟΥ ΣΗΜΕΙΩΜΑΤΟΣ ΓΙΑ ΤΗΝ ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝπου αποτελεί αναπόσπαστο μέρος της Αίτησης.

Το ΤΕΕ επιφυλάσσεται για τη διενέργεια ελέγχων επαλήθευσης των στοιχείων που θα υποβληθούν από όσους συμμετέχουν στη διαδικασία, όπως περιγράφεται στον παρόντα οδηγό.

Η αμοιβή του εν λόγω μηχανικού από τον κατάλογο του ΤΕΕ βαρύνει τον ενδιαφερόμενο για την έκδοση βεβαίωσης και τη διενέργεια αυτοψίας και ορίζεται σαφώς στην παρ.8 του άρθρου 20 του Ν. 4736/2020 (ΦΕΚ Α’ 200 / 20.10.2020).

ΠΑΡΑΡΤΗΜΑ

* ΕΝΤΥΠΟ ΑΙΤΗΣΗΣ ΣΥΜΜΕΤΟΧΗΣ
* ΕΝΤΥΠΟ Υπεύθυνης Δήλωσης